b'\n_START_ARTICLE_\nLoga vas\n_START_PARAGRAPH_\nLoga vas (nem\xc5\xa1ko: Augsdorf) je naselje v ob\xc4\x8dini Vrba ob Vrbskem jezeru na Ju\xc5\xbenem Koro\xc5\xa1kem. Le\xc5\xbei v Gurah, na rahli vzpetini tik ob ju\xc5\xbeni obali Vrbskega jezera. \xc5\xa0e na za\xc4\x8detku 20. stoletja je bila Loga vas poseljena s skoraj izklju\xc4\x8dno slovenskim prebivalstvom in \xc5\xa1teje za eno od najsevernej\xc5\xa1ih ob\xc4\x8din, ki je na koro\xc5\xa1kem plebiscitu leta 1920 glasovala za zdru\xc5\xbeitev z mati\xc4\x8dnim narodom. Danes je Loga vas del dvojezi\xc4\x8dnega ozemlja in sede\xc5\xbe istoimenske dvojezi\xc4\x8dne katoli\xc5\xa1ke \xc5\xbeupnije. Po popisu iz leta 2001 ima 478 prebivalcev.\n_START_SECTION_\nGospodarstvo\n_START_PARAGRAPH_\nGospodarski razvoj Loge vasi, kakor tudi celotne obale Vrbskega jezera, je v zadnjih 150 letih najmo\xc4\x8dneje zaznamoval razmah mno\xc5\xbei\xc4\x8dnega turizma, ki je doma\xc4\x8dinom ponudil mnoge nove prilo\xc5\xbenosti, hkrati pa mo\xc4\x8dno spremenil jezikovno in gospodarsko podobo kraja. \xc4\x8ceprav sta poljedelstvo in kmetijstvo \xc5\xa1e vedno izredno pomembni panogi za doma\xc4\x8de prebivalstvo, so se zaradi bli\xc5\xbeine Vrbskega jezera odprle mo\xc5\xbenosti zaposlovanja v turizmu in drugih storitvenih dejavnosti, hkrati pa lahko dostopna moderna infrastruktura med Celovcem in Beljakom omogo\xc4\x8da dnevne migracije na delo v obe najve\xc4\x8dji koro\xc5\xa1ki mesti in okolico.'